Document ID: 32013R0125

REGULAMENTUL DE PUNERE ÎN APLICARE (UE) NR. 125/2013 AL COMISIEI
din 13 februarie 2013
de modificare a Regulamentului (CE) nr. 1235/2008 de stabilire a normelor de aplicare a Regulamentului (CE) nr. 834/2007 al Consiliului în ceea ce privește regimul de import al produselor ecologice din țări terțe
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 834/2007 al Consiliului din 28 iunie 2007 privind producția ecologică și etichetarea produselor ecologice, precum și de abrogare a Regulamentului (CEE) nr. 2092/91 (1), în special articolul 33 alineatele (2) și (3) și articolul 38 literele (c) și (d),
întrucât:
(1)
Pentru îmbunătățirea supravegherii țărilor terțe recunoscute în temeiul articolului 33 alineatul (2) din Regulamentul (CE) nr. 834/2007 și a autorităților și organismelor de control recunoscute conform articolului 33 alineatul (3) din același regulament, este necesară o cooperare sporită cu țările terțe recunoscute. Prin urmare, ar trebui să fie posibile schimburile de experiență prin participarea observatorilor la examinările la fața locului.
(2)
Ținând seama de experiența dobândită prin punerea în aplicare a sistemului de echivalențe, este necesar să se clarifice faptul că produsele agricole prelucrate și toate ingredientele din astfel de produse, importate din țări terțe care dispun de autorități sau de organisme de control recunoscute conform articolului 33 alineatul (3) din Regulamentul (CE) nr. 834/2007, au fost supuse unui sistem de control recunoscut în vederea echivalării în conformitate cu legislația Uniunii.
(3)
Experiența a arătat că pot apărea dificultăți la interpretarea consecințelor neregulilor sau încălcărilor care afectează statutul ecologic al unui produs. Pentru evitarea altor dificultăți și pentru clarificarea legăturii dintre Regulamentul (CE) nr. 1235/2008 al Comisiei din 8 decembrie 2008 de stabilire a normelor de aplicare a Regulamentului (CE) nr. 834/2007 al Consiliului în ceea ce privește regimul de import al produselor ecologice din țări terțe (2) și Regulamentul (CE) nr. 889/2008 al Comisiei din 5 septembrie 2008 de stabilire a normelor de aplicare a Regulamentului (CE) nr. 834/2007 al Consiliului privind producția ecologică și etichetarea produselor ecologice în ceea ce privește producția ecologică, etichetarea și controlul (3), este necesar să se reamintească îndatoririle autorităților sau organismelor de control ale statelor membre în ceea ce privește produsele neconforme importate din țări terțe recunoscute conform articolului 33 alineatul (2) din Regulamentul (CE) nr. 834/2007 sau din țări terțe care dispun de autorități sau organisme de control recunoscute conform articolului 33 alineatul (3) din același regulament. De asemenea, ar trebui clarificate schimburile de informații privind neregulile între Comisie, statele membre și autoritatea competentă a unei țări terțe recunoscute sau autoritatea ori organismul de control recunoscut.
(4)
Pentru îmbunătățirea controlului produselor ecologice importate, statele membre ar trebui să informeze celelalte state membre și Comisia cu privire la fiecare autorizație de import acordată în temeiul articolului 19 din Regulamentul (CE) nr. 1235/2008 în termen de 15 zile de la data emiterii unei astfel de autorizații.
(5)
Anexa III la Regulamentul (CE) nr. 1235/2008 cuprinde o listă a țărilor terțe ale căror sisteme de producție și măsuri de control pentru producția ecologică a produselor agricole sunt recunoscute drept echivalente cu cele stabilite prin Regulamentul (CE) nr. 834/2007. În lumina noilor informații transmise Comisiei de țările terțe de la ultima modificare a anexei respective, ar trebui aduse anumite modificări listei menționate.
(6)
Recunoașterea echivalenței în cazul Indiei se aplică produselor vegetale neprelucrate și produselor agricole prelucrate pentru a fi utilizate ca alimente care au fost crescute în India. Cu toate acestea, autoritatea competentă indiană a informat Comisia cu privire la noi orientări privind produsele prelucrate care nu sunt coerente cu condițiile în care a fost recunoscută India drept țară echivalentă. Ținând seama de această informație, specificațiile referitoare la India ar trebui modificate în sensul eliminării referinței la produsele prelucrate pentru a fi utilizate ca alimente.
(7)
Recunoașterea echivalenței în cazul Japoniei se aplică produselor vegetale neprelucrate și ingredientelor din produse agricole prelucrate pentru a fi utilizate ca alimente care au fost crescute în Japonia. Japonia a transmis Comisiei o cerere de recunoaștere a echivalenței și pentru produsele agricole prelucrate pentru a fi utilizate ca alimente preparate cu ingrediente importate din țări recunoscute de Japonia ca echivalente. În urma examinării acestor informații și a discuțiilor cu autoritățile japoneze, s-a ajuns la concluzia că, în această țară, normele care reglementează producția și controalele produselor prelucrate pentru a fi utilizate ca alimente preparate cu ingredientele importate menționate sunt echivalente cu cele stabilite în Regulamentul (CE) nr. 834/2007. În consecință, recunoașterea echivalenței în cazul Japoniei ar trebui să se aplice și produselor prelucrate pentru a fi utilizate ca alimente preparate cu ingrediente importate din țări recunoscute de Japonia ca echivalente.
(8)
Anexa IV la Regulamentul (CE) nr. 1235/2008 stabilește lista organismelor și autorităților de control competente să desfășoare controale și să elibereze certificate în țări terțe, în scopul echivalenței. În lumina noilor informații transmise Comisiei de organismele și autoritățile de control care figurează în anexa respectivă, ar trebui aduse anumite modificări listei menționate.
(9)
Comisia a examinat cererile de includere în lista prevăzută în anexa IV la Regulamentul (CE) nr. 1235/2008 primite până la 31 octombrie 2012. Ar trebui incluse în lista respectivă organismele și autoritățile de control în privința cărora examinarea ulterioară a tuturor informațiilor primite a dus la concluzia că acestea respectă cerințele relevante.
(10)
Prin urmare, Regulamentul (CE) nr. 1235/2008 ar trebui modificat în consecință.
(11)
În vederea asigurării unei tranziții fără dificultăți în ceea ce privește lista țărilor terțe recunoscute și a organismelor și autorităților de control recunoscute, ar trebui stabilită o dată ulterioară de aplicare pentru modificările aduse anexelor III și IV la Regulamentul (CE) nr. 1235/2008.
(12)
Măsurile prevăzute în prezentul regulament sunt conforme cu avizul Comitetului de reglementare pentru producția ecologică,
ADOPTĂ PREZENTUL REGULAMENT:
Articolul 1
Regulamentul (CE) nr. 1235/2008 se modifică după cum urmează:
1.
La articolul 8 alineatul (3), se adaugă un al doilea paragraf, după cum urmează:
„Comisia poate invita experți din țările terțe recunoscute conform articolului 33 alineatul (2) din Regulamentul (CE) nr. 834/2007 să participe ca observatori la examinările la fața locului.”
2.
La articolul 13 alineatul (4) primul paragraf, se adaugă următoarea literă (c):
„(c)
în urma verificării, în ceea ce privește organismele de control recunoscute conform articolului 33 alineatul (3) din Regulamentul (CE) nr. 834/2007, a faptului că produsele la care se referă certificatul și că, în cazul produselor agricole prelucrate pentru a fi utilizate ca alimente și furaje, toate ingredientele ecologice din astfel de produse au fost certificate de către o autoritatea sau de către un organism de control al unei țări terțe recunoscute conform articolului 33 alineatul (2) din același regulament ori de către o autoritate sau un organism de control recunoscut conform articolului 33 alineatul (3) din regulament ori au fost produse și certificate în Uniune conform dispozițiilor regulamentului menționat. La solicitarea Comisiei sau a autorității competente dintr-un stat membru, se va pune la dispoziție fără întârziere lista tuturor operatorilor din cadrul lanțului de producție ecologică, precum și a autorităților sau organismelor de control competente, sub al căror control se află operațiunile operatorilor respectivi.”;
3.
Articolul 15 se modifică după cum urmează:
(a)
la alineatul (2), primul paragraf se înlocuiește cu următorul text:
„Fără a aduce atingere eventualelor măsuri sau acțiuni care urmează să fie întreprinse în conformitate cu articolul 30 din Regulamentul (CE) nr. 834/2007, în cazul în care se suspectează încălcări și nereguli în ceea ce privește respectarea de către produsele ecologice importate din țări terțe recunoscute în conformitate cu articolul 33 alineatul (2) din Regulamentul (CE) nr. 834/2007 sau de către produsele ecologice importate controlate de autorități sau organisme de control recunoscute în conformitate cu articolul 33 alineatul (3) din același regulament a cerințelor stabilite în regulamentul respectiv, importatorul ia toate măsurile necesare în conformitate cu articolul 91 alineatul (1) din Regulamentul (CE) nr. 889/2008.”
(b)
Alineatul (3) se înlocuiește cu următorul text:
„(3). Fără a aduce atingere eventualelor măsuri sau acțiuni care urmează să fie întreprinse în conformitate cu articolul 30 din Regulamentul (CE) nr. 834/2007, în cazul în care o autoritate sau un organism de control dintr-un stat membru sau dintr-o țară terță are suspiciuni întemeiate privind o încălcare sau o neregulă în ceea ce privește respectarea de către produsele ecologice importate din țări terțe recunoscute în conformitate cu articolul 33 alineatul (2) din Regulamentul (CE) nr. 834/2007 sau de către produsele ecologice importate controlate de autorități sau organisme de control recunoscute în conformitate cu articolul 33 alineatul (3) din același regulament a cerințelor stabilite în regulamentul respectiv, autoritatea sau organismul de control în cauză ia toate măsurile necesare în conformitate cu articolul 91 alineatul (2) din Regulamentul (CE) nr. 889/2008 și informează imediat organismele de control, autoritățile de control și autoritățile competente ale statelor membre în cauză și ale țărilor terțe implicate în producția ecologică a produselor în cauză, precum și Comisia.”
(c)
Se adaugă următorul alineat (4):
„(4). În cazul în care o autoritate competentă dintr-o țară terță recunoscută în conformitate cu articolul 33 alineatul (2) din Regulamentul (CE) nr. 834/2007 sau o autoritate ori un organism de control recunoscut în conformitate cu articolul 33 alineatul (3) din același regulament primește informații de la Comisie, căreia i s-a comunicat de către un stat membru că există suspiciuni întemeiate privind o încălcare sau o neregulă în ceea ce privește respectarea de către produsele ecologice importate a cerințelor stabilite în regulamentul menționat mai sus sau în prezentul regulament, autoritatea competentă sau autoritatea ori organismul de control în cauză investighează originea neregulii sau încălcării suspectate și informează Comisia și statul membru care a transmis informarea inițială cu privire la rezultatul investigației și la măsurile luate. Acestea informații se transmit în termen de 30 de zile calendaristice de la data transmiterii informării inițiale de către Comisie.
Statul membru care a transmis comunicarea inițială poate solicita Comisiei să ceară informații suplimentare, dacă este cazul, iar acestea trebuie transmise atât Comisiei, cât și statului membru în cauză. În orice caz, după primirea răspunsului sau a informațiilor suplimentare, statul membru care a transmis comunicarea inițială introduce intrările și actualizările necesare în sistemul electronic menționat la articolul 94 alineatul (1) din Regulamentul (CE) nr. 889/2008.”
4.
La articolul 19, alineatul (2) se înlocuiește cu următorul text:
„(2). Fiecare stat membru informează celelalte state membre și Comisia în legătură cu fiecare autorizație acordată în temeiul prezentului articol, inclusiv în legătură cu informațiile privind standardele de producție și regimul de control respectiv, în termen de 15 zile de la data emiterii.”
5.
Anexa III se modifică în conformitate cu anexa I la prezentul regulament.
6.
Anexa IV se modifică în conformitate cu anexa II la prezentul regulament.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Cu toate acestea, punctele 5 și 6 de la articolul 1 se aplică de la 1 aprilie 2013.
Prezentul regulament este obligatoriu în toate elementele sale și se aplică direct în statele membre.
Adoptat la Bruxelles, 13 februarie 2013.

Labels: 17
5
3
6
18